Ingen vet hvor mange penger de svindlet til seg, men det kan dreie seg om over 500 millioner kroner over en tiårsperiode. De aller fleste av de over 2 millioner infiserte PC-ene befant seg i USA, men det føderale politiet FBI mener tyvene var utlendinger. Organisasjonen SAN institute, som jobber med å bekjempe datakriminalitet, tror en russisk kriminell gruppe sto bak svindelen. «De infiserte datamaskinene i Coreflood-nettverket registrerte automatisk tastetrykkene og internettkommunikasjonen til intetanende brukere. Det inkluderte bankinformasjon og passord», heter det i en uttalelse fra FBI og det amerikanske justisdepartementet. Svindelen skal ha blitt stanset da FBI beslagla fem dataservere som ble brukt til å drive nettverket.